**TIL FAMILIE- OG KULTURKOMITEEN – STATSBUDSJETTET 2023**

**Kap. 1429 post 74 tilskudd til fartøyvern**

Regjeringens forslag på kr. 70,6 mill. er det samme som i 2022 og en reduksjon på kr 6 mill. fra 2021. Prisen på materialer og tjenester har økt betraktelig den siste tiden, så med dette budsjettet vil færre fartøy kunne settes i stand enn tidligere år.

Meld. St. 16 (2019-2020) *Nye mål i kulturmiljøpolitikken* understreker tydelig at 2020-målene for fartøyvern ikke er nådd. Kun 19% av fartøyene i bevaringsprogrammet har et ordinært vedlikeholdsnivå og 56% har et betydelig behov for tiltak og utbedring (s.185). Etterslepet øker og det nasjonale målet om vedlikeholdsnivå blir stadig mer urealistisk. Behovet for å gi denne posten et løft er stor.

Fartøyvernet kjennetegnes av stort frivillig engasjement. Mange av våre flytende kulturminner ville i dag vært tapt hadde det ikke vært for dette engasjementet, **men de offentlige tilskuddene er helt avgjørende for at de frivillige skal realisere sine prosjekter – å stille med frivillig arbeidskraft er ikke nok**. For at ikke de frivillige skal forsvinne, trenger denne posten et løft.

Fartøyvern er ikke en utgift, men sparer samfunnet for utgifter. Helsegevinsten og opplevelsene fartøyvernet bidrar med i samfunnet for folk i alle aldre og samfunnslag er enorme. Dette er særlig viktig i den sårbare tiden vi nå er inne i med økonomiske nedgangstider og uroligheter i verden. Etter to år med nedstengning og pandemi er det viktigere enn noen gang å få folk i aktivitet igjen, få opplevelser og skape verdier:

* Det er påvist stor helsegevinst å drive frivillig fartøyvern.
* Fartøyvern gir opplevelser, læring og samhold for barn og unge.
* Fartøyvern gir en aktiv alderdom og pensjonisttilværelse.
* Fartøyvern gir tilhørighet til historien og lokalsamfunnet.
* Fartøyvern opprettholder tradisjonelt sjømannskap og håndverk.
* Fartøyvern gjenbruker materialer.
* Fartøyvern opprettholder næringsvirksomhet og arbeidsplasser i distriktene.
* Fartøyvern bidrar til produksjon av lokale og kortreiste materialer.
* Fartøyvern bidrar til turistnæring og opplevelser i distriktene.

***Vi ber om at kap. 1429 post 74 tilskudd til fartøyvern økes til 140 mill. kroner.***

**Kap. 1432 post 50 Norsk kulturminnefond**

Det er foreslått kr 124 638 mill. på denne posten som er kun en liten prisjustering fra året før. Interessen for å søke Kulturminnefondet har aldri vært større. Fra og med 2021 har også bevegelige kulturminner adgang til å søke fondet. Denne posten bør derfor økes betydelig for å oppmuntre og møte innsatsen i det private bevaringsarbeidet.

***Vi ber om at Norsk kulturminnefond økes til 200 millioner.***